CELEX: 32017D0803(01)
Language: hu
Date: 2017-07-27 00:00:00
Title: A Bizottság határozata (2017. július 27.) a radikalizálódással foglalkozó magas szintű bizottsági szakértői csoport létrehozásáról

3.8.2017   
            
            
               HU
            
            
               Az Európai Unió Hivatalos Lapja
            
            
               C 252/3
            
         A BIZOTTSÁG HATÁROZATA
   (2017. július 27.)
   a radikalizálódással foglalkozó magas szintű bizottsági szakértői csoport létrehozásáról
   (2017/C 252/04)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               Az erőszakos szélsőségességhez és terrorizmushoz vezető radikalizálódás megelőzésére és leküzdésére irányuló erőfeszítések fokozása, valamint az érintett szereplők közötti koordináció és együttműködés javítása céljából, az európai biztonsági stratégiában (1), a radikalizálódás megelőzéséről szóló bizottsági közleményben (2), a radikalizálódás és a terroristatoborzás elleni küzdelemre irányuló felülvizsgált uniós stratégiában (3) és az e kérdéssel foglalkozó egyéb releváns tanácsi következtetésekben (4) foglaltakkal összhangban a Bizottságnak igénybe kell vennie egy magas szintű szakértőkből álló tanácsadó testület szakértelmét.
            
         
               (2)
            
            
               Ezért létre kell hozni a radikalizálódás megelőzésével és leküzdésével foglalkozó magas szintű szakértői csoportot, és meg kell határozni feladatait és felépítését.
            
         
               (3)
            
            
               A csoport feladata, hogy hozzájáruljon az uniós megelőzési politikák, eszközök és kezdeményezések továbbfejlesztéséhez és végrehajtásához, többek között azáltal, hogy kidolgozza a radikalizálódás megelőzésére és leküzdésére irányuló uniós, illetve nemzeti szintű további munkára vonatkozó alapelveket és ajánlásokat, továbbá támogatja a megelőzést célzó uniós szintű munka strukturáltabb együttműködési mechanizmusai iránti igény felmérését, a külső dimenziót is figyelembe véve.
            
         
               (4)
            
            
               A releváns európai és nemzeti nézőpontok, illetve szakismeretek összegyűjtése érdekében a csoportban részt kell vennie a tagállamok illetékes hatóságainak, a Bűnüldözési Együttműködés Európai Uniós Ügynökségének (5), az Európai Unió Igazságügyi Együttműködési Egységének (6), az Európai Unió Alapjogi Ügynökségének (7), az Európai Unió Bűnüldözési Képzési Ügynökségének (8), az uniós radikalizálódástudatossági hálózat kiválósági központjának (9), az Európai Külügyi Szolgálatnak (10) és a terrorizmus elleni küzdelem uniós koordinátorának (11).
            
         
               (5)
            
            
               Konkrétabban az uniós ügynökségek rendelkezésre bocsátják a bűnüldözés és büntető igazságszolgáltatás terén szerzett szakértelmüket, miközben figyelembe veszik az alapjogi dimenziót és a kapacitásépítés szükségességét is. Az uniós radikalizálódástudatossági hálózat kiválósági központja biztosítja Unió-szerte egyedülálló függetlenségét a radikalizálódás kezelése terén, a gyakorló szakemberek szükségleteinek és elvárásainak alapos ismeretét, valamint a transznacionális érdekelt szereplők közötti együttműködés terén szerzett tapasztalatát. Az Európai Külügyi Szolgálat a harmadik országokkal és nemzetközi szervezetekkel folytatott együttműködésre alapuló, illetve azt elősegítő uniós fellépés külső dimenziójával kapcsolatos tapasztalatával és szakértelmével járul hozzá a csoport tevékenységéhez. A terrorizmus elleni küzdelem uniós koordinátora a releváns szakpolitikai eszközökről alkotott átfogó képén alapuló szakértelmével járul hozzá.
            
         
               (6)
            
            
               Meg kell határozni azokat a szabályokat, amelyek szerint a csoport tagjai információkat hozhatnak nyilvánosságra.
            
         
               (7)
            
            
               E határozat alkalmazását célszerű határozott időtartamhoz kötni. A Bizottság kellő időben megfontolja, indokolt-e ezen időtartam meghosszabbítása,
            
         A KÖVETKEZŐKÉPPEN HATÁROZOTT:
   1. cikk
   Tárgy
   Megalakul a radikalizálódással foglalkozó magas szintű bizottsági szakértői csoport (a továbbiakban: a csoport).
   2. cikk
   Feladatok
   A csoport feladatai a következők:
   
               a)
            
            
               tanácsadás az erőszakos szélsőségességhez és terrorizmushoz vezető radikalizálódás megelőzésével és leküzdésével kapcsolatos kérdésekben a különböző érintett szereplők közötti és különösen a tagállamokkal folytatott együttműködés javítási lehetőségeire vonatkozóan,
            
         
               b)
            
            
               tanácsadás és segítségnyújtás a Bizottság számára az erőszakos szélsőségességhez és terrorizmushoz vezető radikalizálódás megelőzését és leküzdését célzó uniós szakpolitikák továbbfejlesztésére vonatkozóan, többek között a radikalizálódás megelőzésére és leküzdésére irányuló uniós, illetve nemzeti szintű, az uniós finanszírozási programokat célirányosabban kihasználó, célzott és hatékony intézkedések végrehajtására vonatkozó alapelvek és ajánlások kidolgozásán keresztül, az e területtel kapcsolatos, uniós finanszírozású meglévő és jövőbeli kutatások eredményeinek megfelelő figyelembevételével,
            
         
               c)
            
            
               tanácsadás és segítségnyújtás a Bizottságnak az erőszakos szélsőségességhez és terrorizmushoz vezető radikalizálódás megelőzését és leküzdését célzó, jövőbeli uniós szintű strukturáltabb együttműködési mechanizmusok feltérképezésére vonatkozóan, a bevált gyakorlatok cseréjével, a hálózatépítéssel és a szereplők helyzetének megerősítésével kapcsolatos meglévő megoldásokra építve.
            
         3. cikk
   Tagok
   (1)   A csoport a következő tagokból áll:
   
               a)
            
            
               a tagállamok illetékes hatóságai;
            
         
               b)
            
            
               a Bűnüldözési Együttműködés Európai Uniós Ügynöksége;
            
         
               c)
            
            
               az Európai Unió Igazságügyi Együttműködési Egysége;
            
         
               d)
            
            
               az Európai Unió Alapjogi Ügynöksége;
            
         
               e)
            
            
               az Európai Unió Bűnüldözési Képzési Ügynöksége;
            
         
               f)
            
            
               az uniós radikalizálódástudatossági hálózat kiválósági központja;
            
         
               g)
            
            
               az Európai Külügyi Szolgálat;
            
         
               h)
            
            
               a terrorizmus elleni küzdelem uniós koordinátora.
            
         (2)   A csoport tagjai kijelölnek egy-egy magas szintű képviselőt és egy-egy helyettes képviselőt. Minden magas szintű képviselőt, illetve helyettes képviselőt kísérhet egy, a radikalizálódás megelőzése terén jártas szakértő.
   (3)   Azok a tagok, akik már nem tudnak hatékonyan hozzájárulni a szakértői csoport tevékenységéhez, akik az illetékes bizottsági szervezeti egység véleménye szerint nem felelnek meg az Európai Unió működéséről szóló szerződés 339. cikkében megállapított feltételeknek, vagy akik lemondanak, a továbbiakban nem kapnak meghívást a csoport ülésein való részvételre, és helyükre hivatali idejük hátralevő részére új tag nevezhető ki.
   4. cikk
   Az elnök
   A csoport elnöki tisztségét a Bizottság Migrációügyi és Uniós Belügyi Főigazgatóságának (a továbbiakban: DG HOME) magas szintű képviselője tölti be.
   5. cikk
   Működés
   (1)   A csoport az elnök felkérése alapján végzi tevékenységét, összhangban a Bizottság szakértői csoportokra vonatkozó horizontális szabályainak (a továbbiakban: horizontális szabályok) (12) 13.1. cikkével.
   (2)   A csoport üléseire főszabály szerint a Bizottság épületeiben kerül sor.
   (3)   A titkársági feladatokat a DG HOME látja el. Az eljárásokban érdekelt, más szervezeti egységekben dolgozó bizottsági tisztviselők szintén meghívást kapnak a csoport, illetve a csoport alcsoportjainak üléseire.
   (4)   A DG HOME egyetértésével a csoport tagjai egyszerű többséggel határozhatnak a csoport tanácskozásának nyilvánosságáról.
   (5)   Az egyes napirendi pontok megvitatásáról és a csoport által megfogalmazott véleményekről érdemi és hiánytalan jegyzőkönyv készül. A jegyzőkönyvet a titkárság készíti el az elnök felelőssége mellett.
   (6)   A csoport konszenzussal fogadja el véleményeit, ajánlásait és jelentéseit. Szavazás esetén a döntés a tagok egyszerű többségének szavazata alapján történik. A többségtől eltérően szavazó tagoknak joguk van ahhoz, hogy álláspontjuk indokolását a véleményhez, ajánláshoz vagy jelentéshez csatolt külön dokumentumban foglalják össze.
   6. cikk
   Alcsoportok
   (1)   A Bizottság által meghatározott hatáskör alapján a DG HOME alcsoportokat hozhat létre konkrét kérdések megvizsgálása céljából. Az alcsoportok a horizontális szabályok alapján működnek, és tevékenységükről beszámolnak a csoportnak. Megbízatásuk teljesítése után az alcsoportok feloszlanak.
   (2)   A csoport tagjai magas szintű szakmai ismeretekkel rendelkező képviselőket nevezhetnek ki az alcsoportokba.
   7. cikk
   Meghívott szakértők
   A DG HOME a napirendi pontok tekintetében különleges szakértelemmel rendelkező szakértőket hívhat meg – akár a magánszektorból is – a csoport vagy az alcsoportok munkájában való, eseti jellegű részvétel céljából.
   8. cikk
   Megfigyelők
   (1)   Az elnök közvetlen meghívására magánszemélyek, szervezetek és közigazgatási intézmények – a horizontális szabályoknak megfelelően – megfigyelői státuszt kaphatnak.
   (2)   A megfigyelőként kijelölt szervezetek vagy közigazgatási intézmények kijelölik saját képviselőiket.
   (3)   A megfigyelők és képviselőik számára az elnök engedélyezheti, hogy részt vegyenek a csoport megbeszélésein és szakértelmüket rendelkezésre bocsássák. Ugyanakkor ők nem rendelkeznek szavazati joggal, és nem vesznek részt a csoport ajánlásainak vagy tanácsainak kialakításában.
   9. cikk
   Eljárási szabályzat
   A DG HOME javaslata alapján és a DG HOME-mal egyetértésben a csoport – tagjainak egyszerű többségével – elfogadja eljárási szabályzatát a szakértői csoportokra vonatkozó rendes eljárási szabályok szerint, összhangban a horizontális szabályokkal (13).
   10. cikk
   Szakmai titoktartás és a minősített adatok kezelése
   A csoport tagjait és azok képviselőit, valamint a meghívott szakértőket és megfigyelőket szakmai titoktartási kötelezettség terheli, amely a Szerződések és az azokat végrehajtó szabályok révén az intézmények minden tagjára és személyzetére alkalmazandó, továbbá a Bizottság által az (EU, Euratom) 2015/443 bizottsági határozatban (14) és az (EU, Euratom) 2015/444 bizottsági határozatban (15) lefektetett, az EU-minősített adatok védelmét szolgáló biztonsági szabályok vonatkoznak rájuk. E kötelezettségeik betartásának esetleges elmulasztása esetén a Bizottság minden megfelelő intézkedést meghozhat.
   11. cikk
   Átláthatóság
   (1)   A csoport és az alcsoportok bekerülnek a szakértői csoportok nyilvántartásába.
   (2)   A csoport összetételét illetően a tagok és a megfigyelők nevét közzéteszik a szakértői csoportok nyilvántartásában.
   (3)   Valamennyi releváns dokumentumot – köztük a napirendeket, a jegyzőkönyveket és a résztvevők beadványait – közzéteszik a szakértői csoportok nyilvántartásában, vagy egy abban feltüntetett internetes hivatkozás segítségével, amely az információkat tartalmazó tematikus weboldalra mutat. A tematikus weboldalakhoz való hozzáférés nem köthető felhasználói regisztrációhoz vagy más korlátozáshoz. Az ülés előtt a napirendet és a többi releváns háttéranyagot, az ülés után pedig a jegyzőkönyvet megfelelő időben közzéteszik. A közzétételtől csak akkor lehet eltekinteni, ha valamely dokumentum közzététele kedvezőtlenül befolyásolná valamely közérdek vagy magánérdek védelmét, az 1049/2001/EK európai parlamenti és tanácsi rendelet (16) 4. cikkében meghatározottakkal összhangban.
   12. cikk
   Az ülések költségei
   (1)   A csoport és az alcsoportok tevékenységében részt vevő személyek nem részesülnek díjazásban szolgálataikért.
   (2)   A csoport és az alcsoportok munkájában részt vevő személyek utazási és ellátási költségeit a Bizottság megtéríti. A költségtérítés a Bizottságon belül alkalmazandó rendelkezéseknek megfelelően, az éves forrásfelosztási eljárás keretében a Bizottság szolgálataihoz rendelt, rendelkezésre álló előirányzatok erejéig történik.
   13. cikk
   Alkalmazási idő
   Ezt a határozatot 2018. december 31-ig kell alkalmazni.
   
      Kelt Brüsszelben, 2017. július 27-én.
      
         
            a Bizottság részéről
         
         Dimitrisz AVRAMOPULOSZ
         
            a Bizottság tagja
         
      
   
   
      (1)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Az európai biztonsági stratégia, COM(2015) 185 final, Strasbourg, 2015.4.28.
   
      (2)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Az erőszakos szélsőségességhez vezető radikalizálódás megelőzésének támogatása, COM(2016) 379 final, Brüsszel, 2016.6.14.
   
      (3)  9956/14 JAI 332 ENFOPOL 138 COTER 34.
   
      (4)  Lásd különösen a következőket: az Európai Unió Tanácsa és a Tanács keretében ülésező tagállamok által elfogadott következtetések (2015. november 20.) a terrorizmushoz és erőszakos szélsőségességhez vezető radikalizálódással szembeni büntető igazságszolgáltatási intézkedések megerősítéséről (14419/15), a Tanács következtetései (2016. május 30.) a médiaműveltségnek és a kritikus gondolkodásnak az oktatás és képzés segítségével történő fejlesztéséről (9641/16), a Tanács és a tagállamok kormányainak a Tanács keretében ülésező képviselői által elfogadott következtetések (2016. május 30.) a fiatalok erőszakos radikalizálódásának megelőzésével és az ellene való küzdelemmel kapcsolatos integrált, ágazatokon átívelő megközelítésben az ifjúsági ágazat által betöltött szerepről (9640/16), a Tanács és a tagállamok kormányainak a Tanács keretében ülésező képviselői által elfogadott következtetések (2016. november 21.) az erőszakos szélsőségességhez vezető radikalizálódás megelőzéséről (14276/16), az Európai Tanács 2017. június 22–23-i következtetései (EUCO 8/17), valamint a Tanács következtetései (2017. június 19.) az EU-nak a terrorizmus elleni küzdelemmel kapcsolatos külső tevékenységeiről (10384/17).
   
      (5)  Az Európai Parlament és a Tanács (EU) 2016/794 rendelete (2016. május 11.) a Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről (HL L 135., 2016.5.24., 53. o.).
   
      (6)  A Tanács 2002/187/IB határozata (2002. február 28.) a bűnözés súlyos formái elleni fokozott küzdelem céljából az Eurojust létrehozásáról (HL L 43., 2002.3.6., 1. o.).
   
      (7)  A Tanács 168/2007/EK rendelete (2007. február 15.) az Európai Unió Alapjogi Ügynökségének létrehozásáról (HL L 53., 2007.2.22., 1. o.).
   
      (8)  Az Európai Parlament és a Tanács (EU) 2015/2219 rendelete (2015. november 25.)z a Európai Unió Bűnüldözési Képzési Ügynökségéről (CEPOL), valamint a 2005/681/IB tanácsi határozat felváltásáról és hatályon kívül helyezéséről (HL L 319., 2015.12.4., 1. o.).
   
      (9)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A terrorista radikalizálódás és az erőszakos szélsőségek megelőzése: Az EU válaszának megerősítése (COM(2013) 941 final, 2014.1.15.).
   
      (10)  A Tanács 2010/427/EU határozata (2010. július 26.) az Európai Külügyi Szolgálat szervezetének és működésének megállapításáról (HL L 201., 2010.8.3., 30. o.).
   
      (11)  Az Európai Tanács 2004. március 25-i nyilatkozata a terrorizmus elleni küzdelemről.
   
      (12)  A Bizottság C(2016) 3301 final határozata (2016. május 30.) a bizottsági szakértői csoportok létrehozásáról és működéséről szóló horizontális szabályok megállapításáról.
   
      (13)  A horizontális szabályok 17. cikke.
   
      (14)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41. o.).
   
      (15)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).
   
      (16)  Az Európai Parlament és a Tanács 1049/2001/EK rendelete (2001. május 30.) az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.).